  Анжелика Тихонова корреспондент Дон выжыысь чуньы вордӥськиз Удмуртиысь зоопаркын. Со сярысь иворъёсъя «Удмуртия» агентстволэн корреспондентэзлы вераз ужъюртысь пресс-секретарь Гульнара Мухаметшина. «10-тӥ южтолэзе со вордӥськиз, тани толон ми сое нырысьсэ поттамы», — шуиз Гульнара Мухаметшина. Пресс-секретарьлэн верамезъя, зоопаркын сыӵе луонлык сярысь ӧз малпаське вал, но валлэсь секытэн луэмзэ валаса, чуньы вордсконлы рос-прос дасяськизы.  Чуньылы ним понымтэ на. Ӝыны арзэ со анаез вӧзын зоопаркын ортчытоз, нош собере мукет интые кошкоз: вал гидын буш висъетъёс ӧвӧл. Туннэ зоопаркын уло орловской рысакъёс, дон валъёс но фингер. «Куазь сётӥз ке, солы кезьыт ӧз луы ке, сое кӧня ке минутлы потталозы. Зоопарке ветлӥсьёслы удалтӥз ке, соос сое адӟыны быгатозы. Кылсярысь, толон сое поттазы, тросэз, кин тупаз, сылӥзы, учкизы», — вераз Гульнара Мухаметшина. Чуньыез сяна, зоопаркысь алигес ваем крокодилъёсты но адӟыны луэ ини. «Соос вольерын уяло, кылем арняе лэзим. Та дыре бадӟым вольерлы дышо ай, татчыозь аквариумын улӥзы», — ивортӥз пресс-секретарь. Тулыс — гужем кутсконын зоопаркын кионъёслэсь, тылобурдоослэсь, соос пӧлын япон туриослэсь, озьы ик маймылъёслэсь но морской котикъёслэсь пи поттэмзэс возьмало. Тегъёс: Ижкар Зоопарк Удмуртия Мерлык пӧйшуръёс  